Video: Wolkekrabber binne 19 dae opgerigSkermskoot uit die video ŉ Chinese konstruksiemaatskappy voer aan hy is die wêreld se vinnigste bouer nadat ŉ 57 verdieping hoë gebou binne 19 werksdae in sentraal China opgerig is. “Die Broad Sustainable Building Co. het die reghoekige, glas- en staalgebou, Mini Sky City, in Hunan, Changsha opgerig deur gebruik te maak van ŉ modulêre metode,” het Xiao Changgeng, adjunkpresident van die maatskappy, gesê. “Drie verdiepings is daagliks opgerig.” Die maatskappy beplan om die wêreld se hoogste wolkekrabber, ŉ gebou met 220 verdiepings, binne drie maande af te handel. Die maatskappy wag nog vir goedkeuring om Sky City in Changsha op te rig. ŉ Tydsverloopvideo van die oprigting van Mini Sky City word wyd op sosialemedia-kanale versprei. “Met die tradisionele metode bou hulle baksteen vir baksteen, maar met ons metode stapel ons slegs die blokke op mekaar,” het Chen Xiangqian, ingenieur van die maatskappy, gesê. Soortgelyke modulêre boumetodes is ook al in Engeland en Amerika gebruik. Kritici meen egter dat die metode daartoe sal lei dat stede ŉ eenvormige argitektuur sal aanneem. Mini Sky City met sy 19 atriums, 800 woonstelle en kantoorspasie vir 4 000 mense is in Mei beskikbaar. “Die struktuur is veilig en kan aardbewings weerstaan,” het Xiao gesê. Die maatskappy het vier en ŉ half maande spandeer om die 2 736 blokke te bou voordat konstruksie begin het. Die eerste 20 verdiepings is verlede jaar afgehandel, en die oorblywende 37 verdiepings is tussen 31 Januarie en 17 Februarie gebou.